Η εισαγωγή συμπληρωματικών τροφών σε ένα βρέφος που θηλάζει συνιστάται να πραγματοποιείται όταν αυτό είναι νευρο-αναπτυξιακά έτοιμο, που συνήθως συμβαίνει με τη συμπλήρωση του 6ου μήνα ζωής. Καθώς για κάποια βρέφη αυτό μπορεί να είναι λίγο πριν ή λίγο μετά τη συμπλήρωση των 6 μηνών, ο παιδίατρος είναι εκείνος που θα αξιολογήσει την ανάπτυξη του βρέφους και θα σας καθοδηγήσει για την κατάλληλη χρονική στιγμή εισαγωγής των στερεών τροφών. Η εισαγωγή στερεών τροφών ξεκινά επιλέγοντας ένα γεύμα γάλακτος το οποίο σταδιακά αντικαθιστούμε με μια στέρεα τροφή. Συνήθως ξεκινάμε με το μεσημεριανό, δίνοντας στο βρέφος 2-3 κουτ. γλυκού από ζωμό λαχανικών, συμπληρώνοντας το γεύμα με γάλα. Σταδιακά, στόχος όμως είναι να αυξήσουμε την ποσότητα της στερεής τροφής που του δίνουμε, μέχρι να χορτάσει και να μην χρειάζεται συμπληρωματική χορήγηση γάλακτος. Έπειτα, μπορούμε να αντικαταστήσουμε και δεύτερο γεύμα της ημέρας, για παράδειγμα το δεκατιανό, ξεκινώντας την εισαγωγή των φρούτων με τη μορφή φρουτόκρεμας και εν συνεχεία το απογευματινό, ενδεικτικά με μια κρέμα ρυζάλευρου, που αποτελεί το πρώτο δημητριακό που εισάγουμε.